Okresná prokuratúra Nitra 
Damborského 1, 949 99 Nitra 1

Sp. zn. : 1 Pv 709/08/4403	Nitra, 16.10.2012
EEČ : 2-32-161-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátor Okresnej prokuratúry Nitra
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
dňa 29.08.2008 vo večerných hodinách na cele č. XXXXX v Ústave na výkon väzby v Nitre udrel päsťou poškodeného XXXXX do oblasti spánku vľavo a následne ho kopol do oblasti hrudníka vľavo, čím spôsobil poškodenému krvnú podliatinu ľavého ucha, vľavo perforáciu blanky bubienka na rozhraní zadných kvadrantov a pomliaždenie ľavej strany hrudníka s dobou PN viac ako 7 dní,

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
	Poverený príslušník Zboru väzenskej a justičnej stráže uznesením ČVS: ÚVV-2/DVS/24-2008 zo dňa 26.04.2010 podľa § 206 odsek 1 Trestného poriadku vzniesol obvinenie XXXXX pre prečin ublíženia na zdraví podľa § 156 odsek 1 Trestného zákona na skutkovom základe, uvedenom vo výrokovej časti tohto uznesenia.
	Obvinený XXXXX vo svojej výpovedi využil svoje zákonné právo podľa § 34 Trestného poriadku a odoprel vo veci vypovedať. 
	V rámci dokazovania v prípravnom konaní bolo zistené, že obvinený XXXXX  bol rozsudkom Okresného súdu Levice sp. zn. XXXXX právoplatným dňa 27.06.2011 uznaný vinným z trestného činu lúpeže spolupáchateľstvom podľa § 9 odsek 2 k § 234 odsek 1 zákona č. 140/1961 Zb. trestný zákon v znení neskorších predpisov a iné za čo mu bol uložený úhrnný a súhrnný nepodmienečný trest odňatia slobody v trvaní 5 rokov a 6 mesiacov zo zaradením do ústavu na výkon trestu so stredným stupňom stráženia.
	Podľa § 215 odsek 2 písmeno a) Trestného poriadku „prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
	Pretože v danom prípade ide o prečin ublíženia na zdraví podľa § 156 odsek 1 Trestného zákona, za ktorý Trestný zákon dovoľuje uložiť trest odňatia slobody na šesť mesiacov až 2 roky, možno očakávať, že súd by pri rozhodovaní o treste obvineného pravdepodobne rozhodol v zmysle § 44 Trestného zákona a upustil by od uloženia súhrnného trestu. 
	Vzhľadom k tomu, že obvinený XXXXX sa dopustil prečinu ublíženia na zdraví podľa § 156 odsek 1 Trestného zákona, pričom už bol právoplatným rozhodnutím Okresného súdu Levice uznaný vinným z iného trestného činu a trest, ku ktorému môže predmetné trestné stíhanie viesť, je celkom bez významu popri treste už mu právoplatne uloženom, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eugen Cimmermann
prokurátor